बिल्कुल इयै हसाब ऐ मनुक्खें दी आल्ला दानाई दा। जिसलै कदें बी तुन्दें हत्थ कोई चंगी कताब लग्गै तां तुसेंई अपने आपै कशा पुच्छना चाहिदा ऐ--"क्या में उस्सै चाली कम्म करने गी त्यार आं जिस चाली अस्ट्रेलिया दा खान-मजूर करदा ऐ? क्या मेरे गुडनूं ते बेलचे भलेयां ठीक-ठाक न? ते क्या में आपूं बी भलेयां त्यार आं’ मेरे कुरते दियां बाहमां कञ्जोई दियां न नां? मेरा साह्-सुभा ठीक ऐ नां?"-इस मसाला गी बिंद होर बस्तारा कन्ने दिखचै, (की जे एदे कन्ने काफी मतलब हल होआ करदा ऐ।) तां ओ कीमती धात जेदी तुसें गी तपोश ऐ, ओ ऐ लेखकै दी अन्तर-आत्मा, जां ओदे बचारें दा तथ्य, ते लेखकै दे शब्द ओकड़े कुप्पड़ न जिनें गी तुसें भन्नना ऐ, परघालना ऐ, तां जे तुस अपने सुन्ने तोड़ी पुज्जी जाओ। थोआड़े गुडनूं-बेल्चे न तुन्दी अपनी अकल, समझ ते ग्रहन करने दी शक्ति। ते तुन्दी परघालने आली पट्ठी ऐ, सोचें च डुब्बी दी थोआड़ी आत्मा। मत इस भरमा च रवो जे, बिना इनें संदरें दे ते बिना इस अग्गी दै, लेखकै दा अर्थ तुसेंई लब्बी जाग। केईं बारी ते तुसें गी सख्त घसाई करनी पौग, चिरा तोड़ी परघलाई दा कम्म करना पौग, ते फी कुते जाइयै रत्ती सारी धात थोग।